NACRT PRIJEDLOGA

Na temelju članka 41. i članka 42 Zakona o lokalnim porezima (115/16, 101/17, 114/22, 114/23 i 152/24) te članka 21. Statuta Grada Otoka („Službeni vjesnik“ Vukovarsko-srijemske županije broj 14/09, 4/13 i 6/18 i Službeni vjesnik Grada Otoka broj 02/20, 02/21 i 03/21) Gradsko vijeće Grada Otoka na \_\_. sjednici održanoj \_\_\_\_\_\_\_\_\_\_\_\_\_ 2025. godine, donijelo je

ODLUKU

o gradskim porezima Grada Otoka

1. OPĆE ODREDBE

Članak 1.

Ovom odlukom uvode se gradski porezi na području Grada Otoka te utvrđuju stope odnosno visina gradskih poreza.

Članak 2.

Ovom Odlukom utvrđuje se nadležno porezno tijelo za utvrđivanje i naplatu gradskih poreza.

1. VRSTE GRADSKIH POREZA

Članak 3.

Grad Otok uvodi slijedeće poreze:

1. Porez na potrošnju
2. Porez na nekretnine

Porez na potrošnju

Članak 4.

Porez na potrošnju plaća se na potrošnju alkoholnih pića (vinjak, rakija i žestoka pića) prirodnih vina, piva i bezalkoholnih pića u ugostiteljskim objektima.

Članak 5.

Obveznik poreza na potrošnju je pravna i fizička osoba koja pruža ugostiteljske usluge na području Grada Otoka.

Članak 6.

Stopa poreza na potrošnju iznosi 3 %.

Članak 7.

Porez na potrošnju prihod je Grada Otoka

Porez na nekretnine

Članak 8.

Porez na nekretnine plaćaju domaće i strane pravne i fizičke osobe koje su vlasnici nekretnina na dan 31. ožujka godine za koju se utvrđuje porez.

Iznimno od stavka 1. ovog članka, ako se ne može utvrditi vlasnik, porez na nekretninu plaća korisnik nekretnine određen prema odredbama propisa kojima se određuje komunalno gospodarstvo.

Članak 9.

Porez na nekretnine plaća se godišnje u iznosu 0,60 (od 0,60 do 8,00 ) eura/m2 korisne površine nekretnine, određene propisom kojim se uređuju uvjeti i mjerila za izračun zaštićene najamnine.

Članak 10.

Pravo na oslobođenje od plaćanja poreza na nekretnine imaju korisnici zajamčene minimalne naknade.

Članak 11.

Porez na nekretnine lokalni je porez čiji se prihod dijeli :

* 80% udio Grad Otok
* 20% udio Vukovarsko-srijemske županije

1. UTVRĐIVANJE I NAPLATA GRADSKIH POREZA

Članak 12.

Za utvrđivanje i naplatu poreza na potrošnju i poreza na nekretnine nadležno je Ministarstvo financija, Porezna uprava.

Članak 13.

Grad Otok prenosi u cijelosti Ministarstvu financija, Poreznoj upravi poslove utvrđivanja, evidentiranja, nadzora, naplate i ovrhe radi naplate poreza na potrošnju i poreza na nekretnine sukladno zakonu.

1. ZAVRŠNE ODREDBE

Članak 14.

Ova Odluka objaviti će se u „Narodnim novinama“ i Službenom vjesniku grada Otoka, a stupa na snagu prvog dana nakon dana objave.

Članak 15.

Stupanjem na snagu ove Odluke prestaje važiti Odluka o porezu na potrošnju (Službeni vjesnik Grada Otoka , broj 11/23).

VUKOVARSKO-SRIJEMSKA ŽUPANIJA

GRAD OTOK

GRADSKO VIJEĆE

KLASA: 415-02/25-01/01

URBROJ: 2196-3-04/1-25-1

Otok, \_\_\_\_\_\_\_\_\_\_\_\_\_ 2025. godine

PREDSJEDNIK GRADSKOG VIJEĆA

Stjepan Topalović

O B R A Z L O Ž E NJ E

Nacrta prijedloga Odluke o gradskim porezima Grada Otoka

Zakon o izmjenama i dopunama Zakona o lokalnim porezima (Narodne novine broj 152/24)

donesen 13. prosinca 2024. godine sa stupanjem na snagu 01. siječnja 2025. godine . Ključna izmjena se odnosi na promjenu naziva poreza na kuće za odmor u porez na nekretnine, te posljedične prilagodbe tog poreznog oblika.

Sva predstavnička tijela dužna su Odlukom o lokalnim porezima za potrebe plaćanja poreza na nekretnine propisati visinu poreza na nekretnine i nadležno tijelo za utvrđivanje i naplatu poreza. Važeću Odluku je potrebno uskladiti u razdoblju od 01. siječnja do 28. veljače 2025. godine i dostaviti Poreznoj upravi u roku 8 dana od dana donošenja radi objave na internet stranicama Porezne uprave.

Odluku o gradskim porezima Grada Otoka potrebno je objaviti i u „Narodnim novinama“ do 28. veljače 2025. godine.

Grad otok trenutno ima od lokalnih poreza samo porez na potrošnju utvrđen odlukom o porezu na potrošnju ( Službeni vjesnik Grada Otoka broj 11/23), a plaće se po stopi 3%. Nastavno na prijedlog ove Odluke ostaje u cijelosti porez na potrošnju, a pored njega kao obvezan uvodi se porez na nekretnine što se sve regulira jednom odlukom, postojeća Odluka o porezu na potrošnju stavila bi se van snage.